Lov nr. 1733 27. december 2016

**Aningaasanoorutit ilaat pillugit Kalaallit Nunaannut**

**inatsisip allanngortinneqarnera pillugu inatsit**

**§ 1**

Aningaasanoorutit ilaat pillugit Kalaallit Nunaannut inatsimmi, tak. inatsisip nalunaarutigi­neqarnera nr. 336, 7. april 2016-imeersoq, makku allannguutigitinneqarput:

**1.** *§ 35, imm. 1, oqaaseqatigiit aappaat* ima oqaasertaqarput:

»Aningaasat 43.250.000 kr.-inut angissusilerneqarput (2015-imi kisitsisit).«

**2.** *§ 35, imm. 3*, atorunnaarsinneqarpoq.

Imm. 4 aamma 5 matuma kingorna tassaalerput imm. 3 aamma 4.

**3.** *§ 35, imm. 4*-mi imm. 3-nngortumi allassimasoq »taamaattorli tak. imm. 5« allanngortinneqarpoq ima: »taamaattorli tak. imm. 4«.

**§ 2**

*Imm. 1.* Inatsit 1. januar 2017-imi atortuulissaaq.

*Inatsisissatut siunnersuummut oqaaseqaatit*

## *Oqaaseqaatit nalinginnaasut*

*1. Aallaqqaasiut*

Aningaasat Kalaallit Nunaata aningaasanoornermut atatillugu pisartagai pillugit nassuiaammi R 15, 13. april 2016-imeersumi siunnersuutigineqarpoq aningaasat, Kalaallit Nunaanni aningaasanoorner­mut atatillugu Namminersorlutik Oqartussanut ukiumoortumik maanna nuunneqartartut amerline­qassasut. Aningaasat qaffanneqarnissaat inatsisissatut siunnersuutikkut siunnersuutigineqarpoq.

*1.1. Inatsisissatut siunnersuutip siunertaa tunuliaqutaalu*

Siunnersuutip siunertaraa aningaasat Namminersorlutik Oqartussat, aningaasanoorutinit Kalaallit Nunaanni neqeroorutigineqartunit pisassaasa ukiumoortumik nuunneqartartut qaffanneqarnissaat. Aningaasanoorutit ilaannakuusumik namminersortunngorsaavigineqarnerata 1. januar 2012-imi atuutilersup Kalaallit Nunaannut aningaasatigut sunniuteqarnerlunnginnissaa aalajangersimasumik nuussisarnerup qulakkeerpaa. Taamaammat Kalaallit Nunaat aningaasanik, danskit naalagaaffiata Kalaallit Nunaanni aningaasanoornermit, ilaannakuusumik namminersortunngorsaavigineqartumit isertittagaasut missingersorneqartunut naapertuuttunik pisarpoq.

Aningaasat Kalaallit Nunaata aningaasanoornermut atatillugu pisassai pillugit nassuiaat R 15, 13. april 2016-imeersoq naapertorlugu, danskit naalagaaffiata Kalaallit Nu­naanni aningaasanoornermit isertittagai Namminersorlutik Oqartussanut maannamut nuunne­qartartunit amerlanerusut missi­nger­sorneqarsimavoq.

*2. Inatsisissatut siunnersuutip imarisaa*

*2.1. Inatsit atuuttoq*

Aningaasanoorutit ilaat pillugit Kalaallit Nunaannut inatsit naapertorlugu danskit naalagaaffiata ani­ngaasat, danskit naalagaaffiata Kalaallit Nunaanni aningaasanoornermit isertitaanut naapertuuttut Namminersorlutik Oqartussanut ukiumoortumik nuuttassavai. Aningaasat Namminersorlutik Oqar­tussanut nuunneqartartut amerlassusissaat aningaasanoorutit ilaannakuusumik namminersortunngor­saavigineqarmata, Danske Spil-ip maleruagassat siusinnerusuk­kut atuuttut naapertorlugit 2011-mi Kalaallit Nunaannut nuussimasaasut amerlatigisunik angissusilerneqarput, tassa ani­ngaasat taakku eqqortuutut missiliuunneqarmata. Aningaasat atuisunut akigititanut naleqqersuutip qaffariaataanik iluarsineqartarput million koruuninullu qaninnernut qummut akunnaallineqartarlu­tik. Taamaalillutik Namminersorlutik Oqartussat maleruagassat atuuttut naapertorlugit 2013-imi 2014-imilu 39 mio. kr.-inik aammalu 2015-imi 2016-imilu 40 mio. kr.-inik pissarsipput. Aningaasat Namminersorlutik Oqartussanit tamat iluaqutissaattut agguaanneqartarput, aningaasalli ilaat Kalaal­lit Nunaanni ani­ngaasanoornermit naalagaaffimmut akiliutip 2003-mi atorunnaarsinneqartup aammalu ukiumoortu­mik tapiissutinit ilanngaatigineqartalersup amerlaqataat siunertanut allanut atorsinnaallugit.

*2.2. Inatsisissatut siunnersuut*

Aningaasat Namminersorlutik Oqartussanut nuunneqartartut ukioq aningaasanut inatsiseqarfiusoq 2017 aallarnerfigalugu 40.000.000 kr.-iniit (2015-imi kisitsisit) 43.250.000 kr.-inut (2015-imi kisit­sitit) qaffanneqarnissaat siunnersuutaavoq. Aningaasat atuisunut akigititanut naleqqersuutip qaffari­aataanik, amerlassusiinik iluarsiineq ilanngullugu iluarsineqassapput, iluarsiinernilu million kr.-inut qaninnernut qummut akunnaallineqassallutik. Aningaasat danskit naalagaaffiata Kalaallit Nunaanni piffissami 2012-imiit 2015-imut aningaasanoornermit isertittagaasa missingersorneqarnerat tunnga­vigalugu angissusiligaapput, tassa Danske Spil-ip Kalaallit Nunaanni aningaasanoornermit sinne­qartoorutai, Kalaallit Nunaanni eqqoriaasitsinernit internetikkullu aningaasanoornernit akileraa­ru­tis­satut missingersorneqartut tamarmiusut aamma selskabip akileraarutaasa ilaasa Kalaallit Nunaanni aningaasanoornermeersutut missingersorneqartut aallaavigalugit.

*3. Pisortanut aningaasatigut allaffissornikkullu sunniutissai*

Aningaasat Kalaallit Nunaata pisassaasa ukioq aningaasanut inatsiseqarfiusoq 2017 aallarner­figa­lu­gu siunissami 43.250.000 kr.-inut, tassa 2015-imi kisitsisit malillugit, angissusilerneqarnissaannik siunnersuut Namminersorlutik Oqartussat ukiumut aningaasanut inatsiseqarfimmut 2017-imut 4 mio. kr.-inik isertitsissutiginerussavaat, tassami aningaasat 40.000.000 kr.-iniit 44.000.000 kr.-inut qaffanneqassammata. Aningaasat atuisunut akigititanut naleqqersuutip qaffariaataanik, amerlas­su­siinik iluarsiineq ilanngullugu iluarsineqassapput.

Akerlianik naatsorsuutigineqarpoq siunnersuut danskit naalagaaffiata karsianut ukiumi aningaasa­nut inatsiseqarfiusumi 2017-imi 4 mio. kr.-inik isertitakinnerulersitsissasoq. Aningaasat Namminer­sorlutik Oqartussat pisartagaasa qaffariaataat danskit naalagaaffiata Kalaallit Nunaanni ani­ngaa­sa­noornermit isertitaasa naligaat. Isertitani ilaapput Danske Spil-ip Kalaallit Nunaanni ani­ngaa­sa­noor­nermit iluanaarutai, Kalaallit Nunaanni eqqoriaasitsinernit internetikkullu aningaasanoornernit aki­leraa­ru­tis­satut missingersorneqartut tamarmiusut aamma selskabip akileraarutaasa ilaasa Kalaallit Nunaanni aningaasanoornermeersutut missingersorneqartut. Taamaalillutik aningaasat Namminer­sorlutik Oqartussat pisagaasa danskit naalagaaffiata Kalaallit Nunaanni aningaasanoornermit iser­ti­tai naligaat, aningaasat danskit naala­gaaffiata missingersuutaani tamarmiusuni ilaasussatut naatsor­suutigineqarsimanngisaannartut.

Siunnersuut kommunit nunallu immikkoortuisa isertitassaannut sunniuteqartussaanngilaq.

*4. Inuussutissarsiutinik ingerlataqartunut aningaasatigut allaffissornikkullu sunniutissai*

Inatsisissatut siunnersuut inuussutissarsiutinik ingerlataqartunut aningaasatigut sunniuteqartussaan­ngilaq.

*5. Innuttaasunut allaffissornikkut sunniutissai*

Inatsisissatut siunnersuut innuttaasunut allaffissornikkut sunniuteqartussaanngilaq.

*6. Pinngortitamut sunniutissai*

Inatsisissatut siunnersuut pinngortitamut sunniuteqartussaanngilaq.

*7. EU-mi inatsisinut tunngasut*

Inatsisissatut siunnersuut EU-mi inatsisinut tunngasunik imaqanngilaq.

*8. Oqartussaasut kattuffiillu il.il. tusarniarneqartut*

Aningaasat Kalaallit Nunaata aningaasanoornermut atatillugu pisartagai pillugit nassuiaat R 15, 13. ap­ril 2016-imeersoq Folketingimut nassiunneqartinnagu Namminersorlutik Oqartussanut marloriar­lugu tusarniaassutigineqarpoq, tassa 21. december 2015-imi aamma 1. marts 2016-imi.

Aningaasanoorutit ilaat pillugit Kalaallit Nunaannut inatsisip allanngortinneqarneranik inatsisis­sa­tut siunnersuutip allaqqaarneqarnera oqaaseqaateqarfigisassatut Namminersorlutik Oqartussanut nassiunneqarpoq ulloq 17. juni 2016.

[Aningaasanoorutit ilaat pillugit Kalaallit Nunaannut inatsisip allanngortinneqarneranik inatsisis­sa­tut siunnersuutip allaqqaarneqarnera Kalaallit Nunaanni tamanut tusarniaassutigineqarpoq piffissa­mi XX.2016-imit XX.2016-imut.]

*9. Skema eqikkaavik*

|  |  |  |
| --- | --- | --- |
|  | Sunniutissai pitsaasut/aningaa­sartuutikinnerussutaasut | Sunniutissai pitsaanngitsut /ani­ngaasartuutaanerussutaasut |
| Naalagaaffimmut, kommu­ni­nut nunallu immikkoortuinut aningaasatigut sunniutissai | Soqanngilaq. | Siunnersuut aningaasanut inat­siseqarfimmi 2017-imi -4 mio. kr.-inik kinguneqassangatinne­qarpoq. |
| Naalagaaffimmut, kommuni­nut nunallu immikkoortuinut allaffissornikkut sunniutissai | Soqanngilaq. | Soqanngilaq. |
| Inuussutissarsiutinik ingerla­taqartunut aningaasatigut sunniutissai | Soqanngilaq. | Soqanngilaq. |
| Inuussutissarsiutinik ingerla­taqartunut allaffissornikkut sunniutissai | Soqanngilaq. | Soqanngilaq. |
| Pinngortitamut sunniutissai | Soqanngilaq. | Soqanngilaq. |
| Innuttaasunut allaffissornik­kut sunniutissai | Soqanngilaq. | Soqanngilaq. |
| EU-mi inatsisinut tunngasut | Inatsisissatut siunnersuut EU-mi inatsisinut tunngasunik imaqan­ngilaq. | |

*Inatsisissatut siunnersuummi aalajangersakkanut ataasiakkaanut oqaaseqaatit*

*§ 1-imut*

Nr. 1-imut

Namminersorlutik Oqartussanut, aalajangersagaq atuuttoq naapertorlugu 2015-imi 2016-imilu nuunneqartut 40.000.000 kr.-iupput.

Aningaasat 43.250.000 kr.-inut (2015-imi kisitsitit) qaffallugit aammalu million kr.-inut qanin­ner­nut qummut akunnaallillugit 44.000.000 kr.-inut angissusilerneqarnissaat siunnersuutaavoq.

Aningaasat Namminersorlutik Oqartussanut nuunneqartartut atuisunut akigititanut naleqqersuutip qaffariaataanik maannamutuut iluarsineqartassapput. Aningaasat iluarsineqartut million kr.-inut qa­ninnernut qummut maannamutuut akunnaallineqartassapput.

Nr. 2-mut

§ 35, imm. 2-mi atuuttumi allaqqavoq, aningaasat aningaasanoornernut Kalaallit Nunaanni neqeroo­rutigineqartunut atatillugu Namminersorlutik Oqartussat pisassaasa amerlassusiinik naatsorsueqqit­toqartariaqarnersoq paasiniarlugu aningaasaqarnermut ministeri akileraartarnermullu ministeri nas­suiaasiortassasut.

Aalajangersakkamik atorunnaarsitsineq aningaasaqarnermut ministerip akileraartarnermullu mini­sterip nassuiaasiornerisa kinguneraat - Aningaasat Kalaallit Nunaata aningaasanoornermut ata­til­lu­gu pisartagai pillugit nassuiaat R 15 (13. april 2016).

Aningaasat suli eqqortumik amerlassuseqarnersut paasilluarumallugu siunnersuutaavoq Akileraar­tarnermut Ministereqarfik Aningaasaqarnermullu Ministereqarfik ukiut naatsorsuusiorfiusut sisamat qaangiukkangata aningaasanik nalilersueqqittassasut. Allannguutip 1. januar 2017-imi atuutiler­sus­saa­nera eqqarsaatigalugu siunnersuutaavoq aningaasat amerlassusiat 2021-imi ukiup affaani siul­ler­mi nalilersoqqinneqassasoq, aningaasat amerlassusissaat 2022-mut kingusinnerusumullu aningaa­sa­nut inatsisissani allanngortinneqaratarsinnaanerat siunertaralugu.

Nr. 3-mut

Allanngut allannguutissatut siunnersuummi nr. 2-p kinguneraa.

*§ 2-mut*

Inatsisip 1. januar 2017-imi atortuulernissaa siunnersuutaavoq.

**Ilanngussaq 1**

**Inatsisissatut siunnersuut inatsimmut atuuttumut sanilliullugu**

|  |  |
| --- | --- |
| *Oqaasertai atuuttut* | *Inatsisissatut siunnersuut* |
| **§ 35.** Aningaasanoorutinit, inatsit manna naapertorlugu akuerineqarluni Kalaallit Nu­naan­ni neqeroorutigineqartunit Nammi­ner­sorlutik Oqartussat pisassaat danskit naala­gaaffiata ukiumoortumik nuuttassavai. Ani­ngaasat amerlaqatigaat aningaasat Danske Spil A/S-ip aningaasanoorutit, eqquiniaa­sit­si­nerit eq­qoriaasitsinerillu pillugit inatsit naa­pertor­lu­gu, ukioq naatsorsuusiorfiusoq 2010 tunnga­vigalugu Namminersorlutik Oqar­tus­sanut 2011-mi nuutai.  Imm. 2. ---  Imm. 3. Aningaasat Namminersorlutik Oqar­tussat pisartagaasa imm. 1-imi taaneqartut amerlassusii naatsorsoqqinneqassanersut paasiniarlugu aningaasaqarnermut ministeri akileraartarnermullu ministeri 1. januar 2016 nallertinnagu nassuiaasiussapput.  Imm. 4. Aningaasat imm. 1-imi taaneqartut Namminersorlutik Oqartussanit tamat iluaqu­tissaattut agguaanneqartassapput, taamaat­tor­li tak. imm. 5.  Imm. 5. --- | **§ 1**  Aningaasanoorutit ilaat pillugit Kalaallit Nu­naannut inatsimmi nr. 223, 22. marts 2011-imeersumi, inatsimmi nr. 1573, 15. december 2015-imeersumi § 3-kkut aamma inatsimmi nr. 1574, 15. december 2015-imeersumi § 3-kkut allanngortinneqartumi makku allan­nguutigitinneqarput:  **1.** § 35. Aningaasanoorutinit, inatsit manna naapertorlugu akuerineqarluni Kalaallit Nu­naanni neqeroorutigineqartunit Namminer­sorlutik Oqartussat pisassaat danskit naala­gaaffiata ukiumoortumik nuuttassavai. »Ani­ngaasat 43.250.000 kr.-inut angissusilerne­qarput (2015-imi kisitsisit).    **2.** § 35, imm. 3 atorunnaarsinneqarpoq.  Imm. 4 aamma 5 matuma kingorna tassaaler­put imm. 3 aamma 4.  **3.** § 35, imm. 4-mi imm. 3-nngortumi allassi­masoq »taamaattorli tak. imm. 5« allanngor­tinneqarpoq ima: »taamaattorli tak. imm. 4« |